text: Elektronisk overvågning erstatter 37 stillinger
  16 april 2013 kl. 05.00
  Forsvaret nedlægger 37 stillinger i kystudkigstjenesten. Det gælder blandt andet syv stillinger i Kegnæs på Als.
  Kystudkigstjenesten hører under Søværnets Operative Kommando, og mandskabet holder øje med skibsfarten i de danske farvande.
  De menneskelige øjne skal erstattes af elektronisk overvågning fra 2015.
  Kegnæs på Als må vinke farvel til syv stillinger, mens 10 job nedlægges på udkigsposten ved det store Drogden Fyr i hovedstaden.
  I Skagen forsvinder otte stillinger, på Bornholm ved Hammer Odde og i Røsnæs ved Kalundborg forsvinder seks stillinger hvert sted.
  
  Afskedigelser
  Det nye elektroniske system skal integreres i søværnets nuværende system og skal konkret bruges i forbindelse med passiv identifikation, klassifikation og verifikation af de skibe, der besejler de danske farvande.
  Stillingsnedlæggelserne forventes at medføre afskedigelser.
  Afskedigelse af de medarbejdere, der for eksempel ikke kan omplaceres, vil først finde sted i løbet af 2015, når det nye elektroniske overvågningssystem er blevet installeret og taget i brug.
  Kystudkigstjenesten hørte indtil 3. oktober 2011 under Farvandsvæsenet, der blev nedlagt.
  